पर शासकवर्ग की दिक्कत यह है कि देश की आमजनता के दिलों में बसे भगत सिंह को वह चाह कर भी ख़ारिज नहीं कर सकता. हाँ, वह उनके विचारों की ताकत से सहमा जरूर रहता है. और तब सत्ता उनसे लड़ने के लिए अपना सबसे कारगर हथियार इस्तेमाल करती है. हज़ार बार बोल कर झूठ को सच बनाने का यह गोएबल्सिया हथियार स्मृतियों की चोरी के भी काम आता है और इसी से सत्ता अपनी गरिमा, ताकत और यहाँ तक की कमजोरियों के साथ खड़े मानवीय भगत सिंह के असली चेहरे को चुरा कर उन्हें एक महामानव की मूर्ति के रूप में गढ़ना शुरू कर देती है. धीरे धीरे भगत सिंह का हैट केसरिया पगड़ी में बदलने लगता है, और उनके सिर्फ मूंछ वाले चेहरे की जगह धीरे धीरे एक पूरी दाढ़ी वाला आदमी लेने लगता है.